אנחנו המילרים

עלילה

דייוויד קלארק (ג'ייסון סודייקיס) הוא סוחר סמים בכמויות קטנות המתגורר בדנבר שבקולורדו. השכנים שלו הם, בין היתר, רוז (ג'ניפר אניסטון), חשפנית בגיל המעבר, וקני (ויל פולטר), נער בתול בן 18 שמעצבן אותו. יום אחד דייוויד מאבד את הכסף שהרוויח כתוצאה מהמכירות לטובת שני בריונים, זאת מאחר שקני גורר אותו בעל כורחו לקטטה עם השניים לאחר שאלו נטפלו אל קייסי (אמה רוברטס), נערה שנמלטה מביתה ומתקיימת מגנבות קטנות. אולם דייוויד עובד תחת הבוס העשיר שלו בראד גארדלינגר (אד הלמס), וחלק מהסכום שנגנב היה שייך לו. כתוצאה מכך בראד מטיל על דייוויד משימה, ואף כופה עליו לבצעה אם ברצונו לנקות את חובו - להבריח משלוח "מזערי" של סמים מקרטל אשר נמצא במקסיקו דרך גבול מקסיקו-ארצות הברית. דייוויד מקבל עליו את המשימה, אך עד מהרה מגיע למסקנה שהוא יעורר את חשדם של גובי המכס אם יגיע לבדו, ולכן מחליט להקים משפחה מפוברקת ביחד עם שכניו רוז וקני ועם הנערה חסרת הבית קייסי, לה הוא קורא משפחת מילר.
עם כובעים מקסיקניים ושירים שמחים, המילרים מצליחים לגרום לאנשי משמר הגבול להאמין שהם בחופשה משפחתית ולחצות את הגבול באמצעות קרוואן, אולם כשהם מגלים שהמשלוח קצת יותר גדול מ"מזערי" עם כמות של שני טון הם מתחילים לחשוש שלא יוכלו לעבור את הגבול בחזרה. עם הרבה מאוד מזל משפחת מילר מצליחה לבסוף לעבור שוב את הגבול, הפעם בחזרה לשטחה של ארצות הברית, אם כי לא עובר זמן רב עד הבעיה הבאה כאשר הרדיאטור מתקלקל במהלך נסיעה במדרון תלול בשל העומס של המשלוח על הקרוואן. המזל נוחת עליהם בפעם השנייה כאשר המשפחה אותה פגשו בזמן ההמתנה במחסום, משפחת פיצג'רלד, שבני משפחתה הם דון (ניק אופרמן), עידית (קתרין האן) ומליסה (מולי קווין), עוברת במקום ונחלצת לעזרתם. המילרים עוברים לקרוואן של הפיצג'רלדים, שגורר את הקרוואן שלהם, ובמהלך הנסיעה דייוויד מגלה שדון הוא למעשה סוכן במנהל לאכיפת סמים לאחר שגישש בתא הכפפות. במקביל ראש הקרטל במקסיקו, פבלו צ'אקון (תומר ססילי) מגלה שנגנבה ממנו כמות עצומה של מריחואנה לאחר שמישהו הציג עצמו כעובד שלו בפני שומרי הסף שלו.
כעבור זמן מגיעות שתי המשפחות למוסך, אך מתברר שהוא סגור, והמילרים נאלצים להעביר את הלילה ביחד עם משפחת פיצג'רלד. למחרת בבוקר הם חוזרים אל המוסך ונפרדים זה מזה, ועד מהרה המילרים נקלעים לצרה נוספת כאשר צ'אקון וחברו הנאמן עין-אחת (מת'יו וויליג) מופיעים לפתע ומחליטים להעניש את כולם על ההונאה על ידי הוצאה להורג. המילרים חושפים בפניו את האמת לגבי המשפחה המפוברקת ומבטיחים לו שהם חשבו שהם מבצעים עסקה ולא גובים ממנו. צ'אקון לא משתכנע, אולם המילרים מצליחים להסיט את תשומת לבו מהעוול שנעשה לו אל העובדה שרוז היא חשפנית והוא מבקש הוכחה. רוז מתחילה לרקוד למענו, ובשעת כושר היא משחררת אדים לכיוונו וכולם מצליחים לברוח עם קני בתור הנהג. קני, חסר ניסיון בנהיגה מתחיל לזגזג עם הקרוואן עד  לכדי ירידה משולי הכביש המהיר, ואם זה לא מספיק הוא ננשך באשכים על ידי טרנטולה, שהתחבאה בקערת פירות אותה קיבלו המילרים מאמו של עין-אחת במסגרת המשלוח. קני מפתח אלרגיה חריפה כתוצאה מכך, ובזמן שדייוויד ורוז מתווכחים אם הוא צריך לראות רופא או לא הוא מתעלף, והם נאלצים להגיע לבית החולים למורת רוחו של דייוויד.
דייוויד מודיע לגארדלינגר על העיכוב הלא מתוכנן, וזה מציע לו תמורה גבוהה יותר על המשלוח בתנאי שיהיה בידיו לא יאוחר מהשעה חצות, מה שגורם לדייוויד להשתלהב והוא מזדרז להכניס אל הקרוואן את קני, שיוצא ללא פגע אמנם עדיין סובל מחולשה, כאשר הוא מאיץ תוך כדי ברוז וקייסי להדביק פערים. מריבה שמתפתחת לאחר מכן בין דייוויד והשאר גורמת לו לגלות שלא במתכוון על העסקה החדשה עם גארדלינגר, כמו גם על הרווח הגבוה משמעותית שהוא מקבל בהשוואה לכל האחרים. הגילוי יוצר מתח וקנאה שלבסוף גורמים לדייוויד לנטוש את כולם בקרנבל מקומי, אולם לא עובר זמן רב עד שהוא מתחרט על כך ואף חש געגועים למשמע השיר ששרו יחד בדרך למקסיקו. הוא חוזר לקרנבל ומתחנן בפניהם לחזור כשהוא מציע חלוקה שווה של הכסף בין כולם, ולאחר שהוא כורע על ברכיו הם נענים בחיוב. בדרך לקרוואן הם פוגשים בעידית ומליסה, בה קני הספיק להתאהב, ומריבה שפורצת בין המשפחות גורמת לקני לחשוף את האמת בפניהן כדרך להוכיח את אהבתו אל מליסה. בדיוק אז מגיח עין-אחת עם כוונה לירות בכל הנוכחים, אמנם לפתע דון יוצא מהקרוואן ומכניע אותו. צ'אקון מגיח מהצד השני כשהוא אוחז במליסה, מפנה כלפיה אקדח וכמו עין-אחת מאיים להרוג את כולם, אך הזיקוקים שנשמעים לרגל יום העצמאות מסיחים את דעתו ודייוויד וקני מצליחים להכניע אותו. דון עוצר את צ'אקון אמנם הוא נותן למילרים לברוח.
דייוויד מגיע עם המשלוח אל גארדלינגר, שמודיע לו שאיחר את המועד ולכן העסקה ביניהם מבוטלת, ובנוסף מעיר שבין כה וכה לא היה משלם לדייוויד את חלקו. בנקודה זו מתפרצים סוכנים של המנהל לאכיפת סמים אל תוך החדר ועוצרים אותו לאחר שהשיחה סיפקה להם מספיק ראיות נגדו. מי שנמצא בראש המבצע הוא דון, שמודיע לו שהוא וכל מי שהיה עד לפשע, משמע שאר המילרים, ייאלצו להיכנס לתוכנית להגנת עדים עד לסיום המשפטים של גרלינגר וצ'אקון. לאחר מכן המילרים נראים מתגוררים יחד בבית מרוחק בפרוורים.

ביקורות

הסרט גרף $269,994,119 מיליון דולר בהכנסות העולמיות על פי אתר מוג'ו, אולם ממבקרים זכה לתגובות מעורבות; אתר הביקורות Rotten Tomatoes העניק לסרט בחישוב הכללי 47% מתוך 100% בהסתמך על 147 ביקורות וטען כי "אנחנו המילרים מבזבז את הפוטנציאל שלו עם סיפור לא יציב שהורכב בעצלתיים". אתר הביקורות Metacritic נתן ביקורת דומה עם ציון סופי של 44 נקודות מתוך 100 בהסתמך על 38 מבקרים וקיבל משוב של ביקורות "מעורבות או ממוצעות". מנגד, סקר שערכה חברת CinemaScore הראה שהצופים העניקו לסרט ציון "טוב" בסקאלה של "מספיק" עד "טוב מאוד".

סרט המשך

ב-25 בפברואר 2014 פורסם כי ניו ליין סינמה, אחת מחברות ההפצה של הסרט המשויכת להאחים וורנר, בחרה את התסריטאי שיכתוב את סרט ההמשך.